title: 2004/294/EZ: Odluka Vijeća od 8. ožujka 2004. kojom se države članice koje su ugovorne stranke Pariške konvencije od 29. srpnja 1960. o odgovornosti prema trećima u području nuklearne energije ovlašćuju da u interesu Europske zajednice ratificiraju Protokol o izmjeni navedene Konvencije ili da mu pristupe

text:
               11/Sv. 123

               HR

               Službeni list Europske unije

               37

         32004D0294

               L 097/53

               SLUŽBENI LIST EUROPSKE UNIJE

         ODLUKA VIJEĆA
   od 8. ožujka 2004.
   kojom se države članice koje su ugovorne stranke Pariške konvencije od 29. srpnja 1960. o odgovornosti prema trećima u području nuklearne energije ovlašćuju da u interesu Europske zajednice ratificiraju Protokol o izmjeni navedene Konvencije ili da mu pristupe
   (2004/294/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 61. točku (c), članak 67., zajedno s prvim podstavkom članka 300. stavka 2. i drugim podstavkom članka 300. stavka 3.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Protokol o izmjeni Konvencije od 29. srpnja 1960. o odgovornosti prema trećima u području nuklearne energije, koji je izmijenjen Dodatnim protokolom od 28. siječnja 1964. i Protokolom od 16. studenoga 1982. (dalje u tekstu Pariška konvencija), dogovoren je u pregovorima s ciljem poboljšanja naknada za žrtve šteta prouzročenih nuklearnim nesrećama. Njime se predviđa povišenje granice odgovornosti i proširenje sustava nuklearne odgovornosti prema trećima na štetu nastalu na okolišu.

               (2)

               U skladu sa smjernicama za pregovore Vijeća od 13. rujna 2002., Komisija je u pregovorima dogovorila Protokol o izmjeni Pariške konvencije u pitanjima koja su u nadležnosti Europske zajednice. Međutim, u smjernicama za pregovore Vijeća nije bilo predviđeno ugovaranje klauzule kojom bi se omogućilo pristupanje Zajednice Protokolu.

               (3)

               Ugovorne stranke Pariške konvencije konačno su usvojile Protokol. Tekst Protokola je u skladu sa smjernicama za pregovore Vijeća.

               (4)

               Zajednica ima isključivu nadležnost u vezi s izmjenom članka 13. Pariške konvencije ako bi takva izmjena utjecala na pravila utvrđena u Uredbi Vijeća (EZ) br. 44/2001 od 22. prosinca 2000. o nadležnosti, priznavanju i izvršenju presuda u građanskim i trgovačkim stvarima (2). Države članice zadržavaju nadležnost u pitanjima koja su obuhvaćena Protokolom a koja ne utječu na pravo Zajednice. S obzirom na predmet i cilj Protokola o izmjeni, prihvaćanje odredaba Protokola koje potpadaju pod nadležnost Zajednice ne može se odvojiti od odredaba koje potpadaju pod nadležnost država članica.

               (5)

               Protokol o izmjeni Pariške konvencije posebno je važan s obzirom na interes Zajednice i njezinih država članica zato što se njime poboljšava naknada za štete prouzročene nuklearnim nesrećama.

               (6)

               Države članice koje su ugovorne stranke Pariške konvencije potpisale su Protokol, u ime Europske zajednice, 12. veljače 2004., podložno njegovu mogućem kasnijem sklapanju, u skladu s Odlukom Vijeća 2003/882/EZ (3).

               (7)

               Pariška konvencija i njezin Protokol o izmjeni nisu otvoreni za sudjelovanje regionalnim organizacijama. Zato Zajednica nije u položaju da potpiše ili ratificira Protokol, ili da mu pristupi. Pod tim okolnostima, i samo u vrlo iznimnim slučajevima, opravdano je da države članice ratificiraju Protokol ili mu pristupe u interesu Zajednice.

               (8)

               Međutim, tri države članice, to jest Austrija, Irska i Luksemburg, nisu stranke Pariške konvencije. S obzirom na to da se Protokolom mijenja Pariška konvencija, da se Uredbom (EZ) br. 44/2001 države članice koje su obvezne navedenom Konvencijom ovlašćuju da nastave primjenjivati pravila o nadležnosti utvrđena u Konvenciji, te da se Protokolom bitno ne mijenjaju pravila o nadležnosti Konvencije, objektivno je opravdano tu Odluku uputiti samo onim državama članicama koje su stranke Pariške konvencije. Prema tome, Austrija, Irska i Luksemburg oslanjaju se i dalje na pravila Zajednice iz Uredbe (EZ) br. 44/2001, te ih primjenjuju u područjima obuhvaćenim Pariškom konvencijom i Protokolom o izmjeni navedene Konvencije.

               (9)

               Države članice koje su ugovorne stranke Pariške konvencije, stoga bi, u interesu Europske zajednice i pod uvjetima utvrđenima u ovoj Odluci, trebale ratificirati Protokol o izmjeni Pariške konvencije, ili mu pristupiti. Ta ratifikacija ili pristupanje ne dovode u pitanje položaj Austrije, Irske i Luksemburga.

               (10)

               Stoga će se odredbe Protokola, u vezi s Europskom zajednicom, primjenjivati samo na one države članice koje su trenutačno ugovorne stranke Pariške konvencije i neće dovoditi u pitanje položaj Austrije, Irske i Luksemburga.

               (11)

               Ujedinjenu Kraljevinu i Irsku obvezuje Uredba Vijeća (EZ) br. 44/2001 i stoga sudjeluju u donošenju ove Odluke.

               (12)

               U skladu s člancima 1. i 2. Protokola o položaju Danske, koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke, nije njome obvezana niti podliježe njezinoj primjeni,

         DONIJELO JE OVU ODLUKU:
   Članak 1.
   1.   Ne dovodeći u pitanje ovlasti Zajednice, države članice koje su trenutačno ugovorne stranke Pariške konvencije ratificiraju Protokol o izmjeni Pariške konvencije, ili mu pristupaju, u interesu Europske zajednice. Ta ratifikacija ili pristupanje ne dovodi u pitanje položaj Austrije, Irske i Luksemburga.
   2.   Tekst Protokola o izmjeni Pariške konvencije priložen je ovoj Odluci.
   3.   Za potrebe ove Odluke, izraz „država članica” znači sve države članice izuzev Austrije, Danske, Irske i Luksemburga.
   Članak 2.
   1.   Države članice koje su ugovorne stranke Pariške konvencije u razumnom roku i, po mogućnosti, prije 31. prosinca 2006. poduzimaju potrebne mjere da istodobno polože svoje isprave o ratifikaciji Protokola ili o pristupanju Protokolu, kod glavnoga tajnika Organizacije za gospodarsku suradnju i razvoj.
   2.   Države članice koje su ugovorne stranke Pariške konvencije unutar Vijeća, prije 1. srpnja 2006., razmjenjuju informacije s Komisijom o datumu kada očekuju da će se njihovi parlamentarni postupci potrebni za ratifikaciju ili pristupanje okončati. Na tom se temelju određuju datum i aranžmani istodobnog polaganja.
   Članak 3.
   Prilikom ratifikacije ili pristupanja Protokolu o izmjeni Pariške konvencije, države članice u pisanom obliku obavješćuju glavnoga tajnika Organizacije za gospodarsku suradnju i razvoj da su ratifikacija ili pristupanje provedeni u skladu s ovom Odlukom.
   Članak 4.
   Ova je Odluka upućena državama članicama u skladu s Ugovorom o osnivanju Europske zajednice.

      Sastavljeno u Bruxellesu 8. ožujka 2004.

            Za Vijeće

            Predsjednik

         D. AHERN

      (1)  Suglasnost od 26. veljače 2004. (još nije objavljena u Službenom listu).

      (2)  SL L 12, 16.1.2001., str. 1.

      (3)  SL L 338, 23.12.2003., str. 32.


title: Odluka Političkog i sigurnosnog odbora (ZVSP) 2015/1917 od 20. listopada 2015. o prihvaćanju doprinosa Švicarske misiji ZSOP-a Europske unije u Maliju (EUCAP Sahel Mali) (EUCAP Sahel Mali/4/2015)

text:
               24.10.2015

               HR

               Službeni list Europske unije

               L 280/30

         ODLUKA POLITIČKOG I SIGURNOSNOG ODBORA (ZVSP) 2015/1917
   od 20. listopada 2015.
   o prihvaćanju doprinosa Švicarske misiji ZSOP-a Europske unije u Maliju (EUCAP Sahel Mali) (EUCAP Sahel Mali/4/2015)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2014/219/ZVSP od 15. travnja 2014. o misiji ZSOP-a Europske unije u Maliju (EUCAP Sahel Mali) (1),
   budući da:

               (1)

               Vijeće je na temelju članka 10. stavka 3. Odluke 2014/219/ZVSP ovlastilo Politički i sigurnosni odbor („PSO”) za donošenje odgovarajućih odluka o prihvaćanju doprinosa trećih država misiji EUCAP Sahel Mali.

               (2)

               Slijedom preporuke zapovjednika civilnih operacija, PSO bi trebao prihvatiti predloženi doprinos Švicarske misiji EUCAP Sahel Mali te bi taj doprinos trebao smatrati značajnim.

               (3)

               Stoga bi Švicarsku trebalo izuzeti od financijskih doprinosa operativnom proračunu misije EUCAP Sahel Mali,

         DONIO JE OVU ODLUKU:
   Članak 1.
   Doprinosi trećih država
   1.   Doprinos Švicarske misiji EUCAP Sahel Mali prihvaća se i smatra se značajnim.
   2.   Švicarska je izuzeta od financijskih doprinosa operativnom proračunu misije EUCAP Sahel Mali.
   Članak 2.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 20. listopada 2015.

            Za Politički i sigurnosni odbor

            Predsjednik

         W. STEVENS

      (1)  SL L 113, 16.4.2014., str. 21.


title: Odluka Predsjedništva Europskog parlamenta od 12. prosinca 2016. o izmjeni Provedbenih mjera Statuta članova u Europskom parlamentu

text:
               24.12.2016

               HR

               Službeni list Europske unije

               C 484/19

         ODLUKA PREDSJEDNIŠTVA EUROPSKOG PARLAMENTA
   od 12. prosinca 2016.
   o izmjeni Provedbenih mjera Statuta članova u Europskom parlamentu
   (2016/C 484/06)
   PREDSJEDNIŠTVO EUROPSKOG PARLAMENTA,
   uzimajući u obzir Ugovor o funkcioniranju Europske unije, a posebno njegov članak 223. stavak 2.,
   uzimajući u obzir Statut članova u Europskom parlamentu (1),
   uzimajući u obzir članke 10. i 25. Poslovnika Europskog parlamenta,
   budući da:

               (1)

               U skladu s člankom 69. stavkom 1. Provedbenih mjera Statuta članova u Europskom parlamentu (2) (dalje u tekstu „Provedbene mjere”) iznos putnih troškova koji se nadoknađuju, dnevnica i naknade za opće troškove Predsjedništvo može godišnje indeksirati najviše do stope koja je jednaka stopi godišnje inflacije u Europskoj uniji za listopad prethodne godine i koju je objavio Eurostat.

               (2)

               Eurostat je 17. studenoga 2016. objavio da stopa inflacije za razdoblje od 1. studenoga 2015. do 31. listopada 2016. iznosi 0,5 %. Novi iznosi koji proizlaze iz prilagodbe potrebne kako bi se uzela u obzir ta stopa inflacije trebali bi se primjenjivati od 1. siječnja 2017. te bi u skladu s tim trebalo izmijeniti Provedbene mjere.

               (3)

               U skladu s člankom 69. stavkom 2. Provedbenih mjera maksimalan iznos za pokrivanje troškova parlamentarne pomoći iz članka 33. stavka 4. tih mjera koji se isplaćuje za osobne suradnike indeksira se godišnje, ako je to potrebno, na temelju podataka definiranih u skladu s člankom 65. Pravilnika o osoblju za dužnosnike Europske unije donesenog Uredbom Vijeća (EEZ, Euratom, EZUČ) br. 259/68 (3).

               (4)

               Komisija je u skladu s tim odredila stopu prilagodbe za 2016. u visini od 3,3 %. Shodno tome, maksimalan mjesečni iznos za pokrivanje troškova parlamentarne pomoći trebalo bi povećati na 24 164 EUR s učinkom od 1. srpnja 2016.,

         DONIJELO JE OVU ODLUKU:
   Članak 1.
   Provedbene mjere mijenjaju se kako slijedi:

               (1)

               u članku 15. točka (c) zamjenjuje se sljedećim:

                           „(c)

                           u slučaju putovanja automobilom, uz gornju granicu za povrat od najviše 1 000 km po odlaznom ili dolaznom putovanju: 0,51 EUR/km i uz to trošak trajekta ili sličnog potrebnog prijevoza.”;

               (2)

               u članku 20. stavku 1. točka (a) zamjenjuje se sljedećim:

                           „(a)

                           za dio puta od 0 do 50 km: 22,73 EUR;”;

               (3)

               članak 22. mijenja se kako slijedi:

                           (a)

                           stavak 1. zamjenjuje se sljedećim:
                           „1.   Maksimalan godišnji iznos koji se može nadoknaditi za putne troškove nastale u slučajevima iz članka 10. stavka 1. točke (b) iznosi 4 286 EUR.”;

                           (b)

                           prvi podstavak stavka 3. zamjenjuje se sljedećim:
                           „Maksimalan godišnji iznos koji se može nadoknaditi za putne troškove nastale u slučajevima kad predsjednici odbora ili pododbora putuju na konferencije ili događaje koji se bave pitanjima od europskog interesa koja spadaju u djelokrug njihovog odbora ili pododbora i imaju parlamentarnu dimenziju iznosi 4 286 EUR. Za sudjelovanje u takvim događajima potrebno je prethodno dopuštenje predsjednika Parlamenta izdano nakon potvrde da su dostupna sredstva u okviru navedenog maksimalnog iznosa.”;

               (4)

               u članku 24. stavak 2. zamjenjuje se sljedećim:
               „2.   Ako se službena aktivnost odvija na području Unije, zastupnik prima paušalnu naknadu u iznosu od 307 EUR.”;

               (5)

               u članku 26. stavak 2. zamjenjuje se sljedećim:
               „2.   Mjesečni iznos naknade iz članka 25. iznosi 4 342 EUR.”;

               (6)

               u članku 33. stavak 4. zamjenjuje se sljedećim:
               „4.   Maksimalan mjesečni iznos koji se isplaćuje za sve osobne suradnike iz članka 34. iznosi 24 164 EUR.”.

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   Ova se Odluka primjenjuje od 1. siječnja 2017., osim članka 1. stavka 6., koji se primjenjuje od 1. srpnja 2016. godine.

      (1)  Odluka 2005/684/EZ, Euratom Europskog parlamenta od 28. rujna 2005. o donošenju Statuta članova Europskog parlamenta (SL L 262, 7.10.2005., str. 1.).

      (2)  Odluka Predsjedništva Europskog parlamenta od 19. svibnja i 9. srpnja 2008. o Provedbenim mjerama Statuta zastupnika u Europskom parlamentu (SL C 159, 13.7.2009., str. 1.).

      (3)  SL L 56, 4.3.1968., str. 1.


title: 2005/272/EZ: Odluka Vijeća od 14. ožujka 2005. o sklapanju bilateralnog sporazuma između Europske zajednice i Republike Srbije o trgovini tekstilnim proizvodima

text:
               11/Sv. 115

               HR

               Službeni list Europske unije

               293

         32005D0272

               L 090/35

               SLUŽBENI LIST EUROPSKE UNIJE

         ODLUKA VIJEĆA
   od 14. ožujka 2005.
   o sklapanju bilateralnog sporazuma između Europske zajednice i Republike Srbije o trgovini tekstilnim proizvodima
   (2005/272/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133. zajedno s prvom rečenicom prvog podstavka njegovog članka 300. stavka 2.,
   uzimajući u obzir prijedlog Komisije,
   budući da:

               (1)

               Komisija je u ime Zajednice pregovarala o bilateralnom sporazumu o trgovini tekstilnim proizvodima s Republikom Srbijom.

               (2)

               Sporazum bi trebalo odobriti u ime Zajednice,

         ODLUČILO JE:
   Članak 1.
   Ovime se u ime Zajednice odobrava Sporazum između Europske zajednice i Republike Srbije o trgovini tekstilnim proizvodima.
   Tekst Sporazuma priložen je ovoj Odluci.
   Članak 2.
   Ovime se ovlašćuje predsjednik Vijeća za imenovanje osobe ili osoba ovlaštenih za potpisivanje, u ime Zajednice, Sporazuma kako bi on obvezivao Zajednicu.

      Sastavljeno u Bruxellesu 14. ožujka 2005.

            Za Vijeće

            Predsjednik

         F. BODEN


title: Odluka Komisije оd 15. studenoga 2016. o utvrđivanju stajališta koje treba zauzeti u ime Europske zajednice za atomsku energiju u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika

text:
                  3.12.2016

                  HR

                  Službeni list Europske unije

                  C 453/7

            ODLUKA KOMISIJE
      оd 15. studenoga 2016.
      o utvrđivanju stajališta koje treba zauzeti u ime Europske zajednice za atomsku energiju u Vijeću za stabilizaciju i pridruživanje osnovanom Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika
      (2016/C 453/10)
      EUROPSKA KOMISIJA,
      uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 3.,
      budući da:

                  (1)

                  Člankom 126. Sporazuma o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova (*1), s druge strane (dalje u tekstu „Sporazum”), osniva se Vijeće za stabilizaciju i pridruživanje.

                  (2)

                  Člankom 127. stavkom 2. Sporazuma predviđa se da Vijeće za stabilizaciju i pridruživanje treba donijeti svoj poslovnik.

                  (3)

                  Člankom 129. stavkom 1. Sporazuma predviđa se da Vijeću za stabilizaciju i pridruživanje treba pomagati Odbor za stabilizaciju i pridruživanje (dalje u tekstu „Odbor”).

                  (4)

                  Člankom 129. stavkom 2. Sporazuma predviđa se da Vijeće za stabilizaciju i pridruživanje svojim poslovnikom treba utvrditi dužnosti Odbora te da Vijeće za stabilizaciju i pridruživanje može delegirati bilo koju svoju ovlast Odboru.

                  (5)

                  Člankom 131. Sporazuma predviđa se da Vijeće za stabilizaciju i pridruživanje može odlučiti osnovati druge posebne odbore ili tijela koji mu mogu pomagati u obavljanju njegovih dužnosti. Osim toga, predviđa se da Vijeće za stabilizaciju i pridruživanje u svojem poslovniku određuje sastav i dužnosti takvih odbora i tijela te način njihova rada,

            ODLUČILA JE:
      Jedini članak
      Stajalište koje treba donijeti u ime Europske zajednice za atomsku energiju u Vijeću za stabilizaciju i pridruživanje osnovanom člankom 126. Sporazuma u vezi s Odlukom Vijeća za stabilizaciju i pridruživanje o donošenju vlastitog poslovnika temelji se na nacrtu Odluke Vijeća za stabilizaciju i pridruživanje priloženom Odluci Vijeća 2016/1232 od 18. srpnja 2016. o utvrđivanju stajališta koje treba zauzeti u ime Europske unije u okviru Vijeća za stabilizaciju i pridruživanje osnovanoga Sporazumom o stabilizaciji i pridruživanju između Europske unije i Europske zajednice za atomsku energiju, s jedne strane, i Kosova, s druge strane, u vezi s Odlukom Vijeća za stabilizaciju i pridruživanje o donošenju svojeg poslovnika (1).
      Manje izmjene ove Odluke mogu se prihvatiti bez daljnje odluke Komisije.

         Sastavljeno u Bruxellesu 15. studenoga 2016.

               Za Komisiju

            Johannes HAHN

               Član Komisije

         (*1)  Ovim se nazivom ne dovode u pitanje stajališta o statusu te je on u skladu s Rezolucijom Vijeća sigurnosti UN-a 1244/1999 i mišljenjem Međunarodnog suda o Deklaraciji o neovisnosti Kosova.

         (1)  SL L 202, 28.7.2016., str. 27.


title: Odluka (EU) 2017/1720 Europskog parlamenta od 27. travnja 2017. o razrješnici za izvršenje proračuna Agencije Europske unije za temeljna prava za financijsku godinu 2015.

text:
               29.9.2017

               HR

               Službeni list Europske unije

               L 252/319

         ODLUKA (EU) 2017/1720 EUROPSKOG PARLAMENTA
   od 27. travnja 2017.
   o razrješnici za izvršenje proračuna Agencije Europske unije za temeljna prava za financijsku godinu 2015.
   EUROPSKI PARLAMENT,

               —

               uzimajući u obzir završne godišnje financijske izvještaje Agencije Europske unije za temeljna prava za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Agencije Europske unije za temeljna prava za financijsku godinu 2015., s odgovorima Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju Agencija treba dobiti za izvršenje proračuna za financijsku godinu 2015. (05873/2017 – C8-0050/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (4), a posebno njezin članak 21.,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0146/2017),

               1.

               daje razrješnicu direktoru Agencije Europske unije za temeljna prava za izvršenje proračuna Agencije za financijsku godinu 2015.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Agencije Europske unije za temeljna prava, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 449, 1.12.2016., str. 203.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 53, 22.2.2007., str. 1.

      (5)  SL L 328, 7.12.2013., str. 42.


title: 2008/372/EZ: Odluka Vijeća od 12. veljače 2008. o potpisivanju i privremenoj primjeni Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, o okvirnom sporazumu između Europske zajednice i Države Izraela o općim načelima sudjelovanja Države Izraela u programima Zajednice

text:
               11/Sv. 120

               HR

               Službeni list Europske unije

               221

         32008D0372

               L 129/39

               SLUŽBENI LIST EUROPSKE UNIJE

         ODLUKA VIJEĆA
   od 12. veljače 2008.
   o potpisivanju i privremenoj primjeni Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, o okvirnom sporazumu između Europske zajednice i Države Izraela o općim načelima sudjelovanja Države Izraela u programima Zajednice
   (2008/372/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310. u vezi s člankom 300. stavkom 2. prvim podstavkom drugom rečenicom,
   uzimajući u obzir prijedlog Komisije,
   budući da:

               (1)

               Vijeće je 18. lipnja 2007. ovlastilo Komisiju da zaključi Protokol uz Euro-mediteranski sporazum o pridruživanju s Državom Izrael o okvirnom sporazumu o općim načelima sudjelovanja Države Izraela u programima Zajednice.

               (2)

               Takvi su pregovori zaključeni na zadovoljstvo Komisije.

               (3)

               Tekst Protokola koji je zaključen s Državom Izrael propisuje u članku 10. privremenu primjenu Protokola prije njegova stupanja na snagu.

               (4)

               Podložno njegovom kasnijem zaključivanju, Protokol je potrebno potpisati u ime Zajednice i njezinih država članica i privremeno primjenjivati,

         DONIJELO JE OVU ODLUKU:
   Članak 1.
   Predsjednika Vijeća se ovime ovlastilo da odredi osobu-(e) opunomoćenu(-e) za potpisivanje, u ime Zajednice i njezinih država članica, Protokola uz Euro-mediteranski sporazum o pridruživanju između Europskih zajednica i njihovih država članica i Države Izraela o okvirnom sporazumu između Europske zajednice i Države Izraela o općim načelima sudjelovanja Države Izraela u programima Zajednice.
   Članak 2.
   Ovaj se Protokol privremeno primjenjuje od datuma njegova potpisivanja, podložno njegovom kasnijem sklapanju.

      Sastavljeno u Bruxellesu 12. veljače 2008.

            Za Vijeće

            Predsjednik

         A. BAJUK


title: 88/591/EZUČ, EEZ, Euratom: Odluka Vijeća od 24. listopada 1988. o osnivanju Prvostupanjskog suda Europskih zajednica

text:
               01/Sv. 005

               HR

               Službeni list Europske unije

               8

         31988D0591

               L 319/1

               SLUŽBENI LIST EUROPSKE UNIJE

               24.10.1988.

      ODLUKA VIJEĆA

   od 24. listopada 1988.
   o osnivanju Prvostupanjskog suda Europskih zajednica
   (88/591/EZUČ, EEZ, Euratom)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske zajednice za ugljen i čelik, a posebno njegov članak 32.d,
   uzimajući u obzir Ugovor o osnivanju Europske ekonomske zajednice, a posebno njegov članak 168.a,
   uzimajući u obzir Ugovor o osnivanju Europske zajednice za atomsku energiju, a posebno njegov članak 140.a,
   uzimajući u obzir Protokol o Statutu Suda Europske zajednice za ugljen i čelik, potpisan u Parizu 18. travnja 1951.,
   uzimajući u obzir Protokol o Statutu Suda Europske ekonomske zajednice, potpisan u Bruxellesu 17. travnja 1957.,
   uzimajući u obzir Protokol o Statutu Suda Europske zajednice za atomsku energiju, potpisan u Bruxellesu 17. travnja 1957.,
   uzimajući u obzir Protokol o povlasticama i imunitetima Europskih zajednica, potpisan u Bruxellesu 8. travnja 1965.,
   uzimajući u obzir zahtjev Suda,
   uzimajući u obzir mišljenje Komisije,
   uzimajući u obzir mišljenje Europskog parlamenta (1),
   budući da članak 32.d Ugovora o EZUČ-u, članak 168.a Ugovora o EEZ-u i članak 140.a Ugovora o EZAE-u ovlašćuju Vijeće da Sudu pridruži Prvostupanjski sud, kojem je naloženo izvršavanje važnih sudskih funkcija i čiji su članovi neupitno neovisni te posjeduju sposobnosti koje se zahtijevaju za obavljanje takvih funkcija;
   budući da gore navedene odredbe ovlašćuju Vijeće da, u skladu s uvjetima utvrđenim u Statutu Prvostupanjskog suda s pravom žalbe Sudu isključivo o pitanjima prava, dodijeli nadležnost za provođenje postupka i odlučivanje u prvom stupnju o određenim vrstama predmeta ili postupaka, koje su pokrenule fizičke ili pravne osobe,.
   budući da Vijeće u skladu s gore navedenim odredbama mora utvrditi sastav tog suda te usvojiti potrebne prilagodbe i dodatne odredbe Statuta Suda;
   budući da će osnivanje dodatnog suda poboljšati sudsku zaštitu interesa pojedinaca u postupcima koji zahtijevaju detaljno ispitivanje složenih činjenica;
   budući da je za održavanje kvalitete i učinkovitosti sudskog preispitivanja u pravnom poretku Zajednice potrebno omogućiti Sudu da usredotoči svoje aktivnosti na temeljnu zadaću osiguravanja ujednačenog tumačenja prava Zajednice;
   budući da je stoga neophodno primijeniti ovlasti dodijeljene člankom 32.d Ugovora o EZUČ-u, člankom 168.a Ugovora o EEZ-u i člankom 140.a Ugovora o EZAE-u i prenijeti na Prvostupanjski sud nadležnost za provođenje postupaka i odlučivanje u prvom stupnju o određenim vrstama predmeta ili postupaka koji često zahtijevaju ispitivanje složenih činjenica, odnosno predmeta ili postupaka koje pokrenu službenici Zajednica, te također, u odnosu na Ugovor o EZUČ-u, poduzeća i udruženja u predmetima u vezi s nametima, proizvodnjom, cijenama, ograničavajućim sporazumima, odlukama ili praksom i koncentracijom, a u odnosu na Ugovor o EEZ-u, koje pokrenu fizičke ili pravne osobe u vezi s tržišnim natjecanjem,
   ODLUČILO JE:
   Članak 1.
   Sud, pod nazivom Prvostupanjski sud Europskih zajednica, pridružuje se Sudu Europskih zajednica. Njegovo je sjedište pri Sudu.
   Članak 2.
   1.   Prvostupanjski sud čini 12 članova.
   2.   Članovi biraju predsjednika Prvostupanjskog suda iz vlastitih redova na razdoblje od tri godine. On može biti ponovno izabran.
   3.   Članove Prvostupanjskog suda može se pozvati da obavljaju zadaće nezavisnog odvjetnika.
   Dužnost je nezavisnog odvjetnika, djelujući posve nepristrano i neovisno, javno iznositi obrazložene prijedloge odluka u određenim predmetima koji su upućeni Prvostupanjskom sudu kako bi Prvostupanjskom sudu pomogao u obavljanju njegove zadaće.
   Kriteriji za odabiranje takvih predmeta, kao i postupci za određivanje nezavisnih odvjetnika utvrđuju se u poslovniku Prvostupanjskog suda.
   Član koji je pozvan obavljati zadaće nezavisnog odvjetnika u određenom predmetu ne smije sudjelovati pri odlučivanju u tom predmetu.
   4.   Prvostupanjski sud zasjeda u sudskim vijećima od tri ili pet sudaca. Sastav sudskih vijeća i dodjeljivanje predmeta tim sudskim vijećima uređuje se poslovnikom. U određenim slučajevima uređenim poslovnikom Prvostupanjski sud može zasjedati u punom sastavu.
   5.   Članak 21. Protokola o povlasticama i imunitetima Europskih zajednica i članak 6. Ugovora o osnivanju jedinstvenog Vijeća i jedinstvene Komisije Europskih zajednica primjenjuju se na članove Prvostupanjskog suda i na njegovog tajnika.
   Članak 3.
   1.   Prvostupanjski sud u prvom stupnju ima nadležnost koja je Sudu dodijeljena Ugovorima o osnivanju Zajednica i aktima donesenim za njihovu provedbu:

               (a)

               u sporovima između Zajednica i njihovih službenika iz članka 179. Ugovora o EEZ-u i članka 152. Ugovora o EZAE-u;

               (b)

               u postupcima koje protiv Komisije, u skladu s člankom 33. stavkom 2. i člankom 35. Ugovora o EZUČ-u, pokrenu poduzetnici ili udruženja poduzetnika iz članka 48. tog Ugovora, a koji se odnose na pojedinačne akte u vezi s primjenom članka 50. i članaka od 57. do 66. navedenog Ugovora;

               (c)

               u postupcima koje protiv institucija Zajednica pokrenu fizičke ili pravne osobe u skladu s člankom 173. stavkom 2. i člankom 175. stavkom 3. Ugovora o EEZ-u koji se odnose na provedbu pravila tržišnog natjecanja koja se primjenjuju na poduzetnike.

         2.   Ako ista fizička ili pravna osoba pokrene postupak za čije vođenje je nadležan Prvostupanjski sud na temelju stavka 1. ovog članka, i postupak iz članka 40. stavaka 1. i 2. Ugovora o EZUČ-u, članka 178. Ugovora o EEZ-u ili članka 151. Ugovora o EZAE-u, za naknadu štete koju je prouzročila institucija Zajednice djelovanjem ili propuštanjem djelovanja, koje je predmet prvog postupka, Prvostupanjski sud je također nadležan i za vođenje postupka i odlučivanje o naknadi te štete.
   3.   Vijeće će, s obzirom na iskustvo, uključujući razvoj sudske prakse i nakon dvije godine rada Prvostupanjskog suda, preispitati prijedlog Suda o davanju nadležnosti Prvostupanjskog suda za izvršavanje sudske nadležnosti u postupcima koje protiv Komisije, u skladu s člankom 33. stavkom 2. i člankom 35. Ugovora o EZUČ-u, pokrenu poduzetnici ili udruženja poduzetnika spomenuta u članku 48. tog Ugovora, a koji se odnose na akte u vezi s primjenom članka 74. navedenog Ugovora, kao i u postupcima koje protiv institucija Zajednica pokrenu fizičke ili pravne osobe u skladu s člankom 173. stavkom 2. i člankom 175. stavkom 3. Ugovora o EEZ-u i koje se odnose na mjere zaštite trgovine u smislu članka 113. tog Ugovora u slučaju dampinga i subvencija.
   Članak 4.
   Osim ako je dalje u tekstu drukčije predviđeno, članci 34., 36., 39., 44. i 92. Ugovora o EZUČ-u, članci 172., 174., 176., od 184. do 187. i 192. Ugovora o EEZ-u i članci 147., 149., od 156. do 159. i 164. Ugovora o EZAE-u primjenjuju se na Prvostupanjski sud.
   Članak 5.
   Iza članka 43. Protokola o Statutu Suda Europske zajednice za ugljen i čelik umeću se sljedeće odredbe:

      „GLAVA IV.:

         PRVOSTUPANJSKI SUD EUROPSKIH ZAJEDNICA

         Pravilnik za članove Prvostupanjskog suda i njegovu organizaciju

      Članak 44.
      Članci 2., 3., 4., od 6. do 9., članak 13. stavak 1., članak 17., članak 18. stavak 2. i članak 19. ovog Statuta primjenjuju se na Prvostupanjski sud i njegove članove. Prisega iz članka 2. polaže se pred Sudom i odluke iz članaka 3., 4. i 7. donosi Sud nakon saslušanja Prvostupanjskog suda.

         Tajnik Suda i osoblje

      Članak 45.
      Prvostupanjski sud imenuje tajnika Suda i utvrđuje pravila kojima se određuje njegov položaj. Članci 9. i 14. ovog Statuta primjenjuju se na tajnika Prvostupanjskog suda mutatis mutandis.

      Predsjednik Suda i predsjednik Prvostupanjskog suda zajedničkom suglasnošću određuju uvjete pod kojima dužnosnici i ostali službenici dodijeljeni Sudu pružaju usluge Prvostupanjskom sudu kako bi se omogućilo njegovo djelovanje. Određeni dužnosnici ili ostali službenici odgovorni su tajniku Prvostupanjskog suda koji je podređen predsjedniku Prvostupanjskog suda.

         Postupak pred Prvostupanjskim sudom

      Članak 46.
      Postupak pred Prvostupanjskim sudom uređen je glavom III. ovog Statuta, osim članaka 41. i 42.
      U poslovniku Prvostupanjskog suda, sastavljenom u skladu s člankom 32.d stavkom 4. ovog Ugovora se, u mjeri u kojoj je to potrebno, utvrđuju daljnje i detaljnije odredbe u pogledu tog postupka.
      Neovisno o članku 21. stavku 4. ovog Statuta nezavisni odvjetnik može svoje obrazložene prijedloge odluka dati u pisanom obliku.
      Članak 47.
      Ako je tužba ili neki drugi podnesak koji je namijenjen Prvostupanjskom sudu greškom podnesen tajniku Suda, on ga bez odgode upućuje tajniku Prvostupanjskog suda; jednako tako, ako je tužba ili neki drugi podnesak koji je namijenjen Sudu greškom podnesen tajniku Prvostupanjskog suda, on ga bez odgode upućuje tajniku Suda.
      Ako Prvostupanjski sud utvrdi da nije nadležan provoditi postupak i odlučivati u predmetu koji je u nadležnosti Suda, upućuje taj predmet Sudu; jednako tako, ako Sud utvrdi da neki predmet pripada u nadležnost Prvostupanjskog suda, upućuje taj predmet Prvostupanjskom sudu, koji se tada ne smije oglasiti nenadležnim.
      Ako su pred Sudom i Prvostupanjskim sudom pokrenuti postupci s istim predmetom spora, istim pitanjem tumačenja ili u kojima se ispituje valjanost istog akta, Prvostupanjski sud može nakon saslušanja stranaka suspendirati postupak koji je pred njime u tijeku dok Sud ne donese presudu. Ako je riječ o tužbama radi proglašenja ništavosti istog akta, Prvostupanjski sud se može oglasiti nenadležnim kako bi o njima odlučio Sud. U slučajevima iz ovog podstavka Sud EZ može odlučiti suspendirati postupak; u tom slučaju se postupak pred Prvostupanjskim sudom nastavlja.
      Članak 48.
      Tajnik Prvostupanjskog suda dostavlja svim strankama te svim državama članicama i institucijama Zajednice, čak i ako se one nisu uključile u postupak pred Prvostupanjskim sudom, konačne odluke Prvostupanjskog suda, djelomične odluke o meritornim pitanjima te odluke o postupovnim pitanjima u vezi s prigovorima nenadležnosti ili nedopuštenosti.

         Žalbe Sudu

      Članak 49.
      Protiv konačnih odluka Prvostupanjskog suda i protiv njegovih djelomičnih odluka o meritornim pitanjima te odluka o postupovnim pitanjima glede prigovora nenadležnosti ili nedopuštenosti može se podnijeti žalba Sudu u roku dva mjeseca od dostave pobijene odluke.
      Takvu žalbu može podnijeti svaka stranka koja nije uspjela sa svojim zahtjevom u cijelosti ili djelomično. Međutim, stranke koje su se uključile u postupak, a koje nisu države članice i institucije Zajednice mogu podnijeti takvu žalbu samo ako se odluka Prvostupanjskog suda na njih neposredno odnosi.
      Osim u predmetima koji se odnose na sporove između Zajednice i njenih službenika, žalbu mogu podnijeti i države članice i institucije Zajednice koje se nisu uključile u postupak pred Prvostupanjskim sudom. U tom slučaju države članice i institucije su u jednakom položaju kao i države članice ili institucije koje su se uključile u postupak u prvom stupnju.
      Članak 50.
      Ako je Prvostupanjski sud odbio prijedlog za uključenje u postupak, podnositelj prijedloga može u roku od dva tjedna od dostave odluke kojom se odbija njegov prijedlog podnijeti žalbu Sudu.
      Protiv svih odluka Prvostupanjskog suda donesenih na temelju članka 39. stavcima 2. ili 3. ili članka 92. stavkom 3. Ugovora stranke u postupku mogu u roku od dva mjeseca od njihove dostave podnijeti žalbu Sudu u.
      Povodom žalbe iz prva dva stavka ovog članka provodi se postupak i odlučuje se u skladu s postupkom iz članka 33. ovog Statuta.
      Članak 51.
      Žalba podnesena Sudu ograničena je na pitanja prava. Može se podnijeti zbog nenadležnosti Prvostupanjskog suda, zbog povrede postupka kojom se povređuju interesi podnositelja žalbe te zbog povrede prava Zajednice od strane Prvostupanjskog suda.
      Žalba samo protiv odluke o naknadi troškova ili o njihovoj visini nije dopuštena.

         Postupak pred Sudom

      Članak 52.
      Ako se protiv odluke Prvostupanjskog suda podnese žalba, postupak se pred Sudom sastoji od pisanog i usmenog dijela. U skladu s uvjetima utvrđenim u Poslovniku, Sud može, nakon saslušanja nezavisnog odvjetnika i stranaka, donijeti odluku bez provođenja usmenog postupka.

         Odgoda izvršenja

      Članak 53.
      Ne dovodeći u pitanje članak 39. stavke 2. i 3. ovog Ugovora, žalba nema suspenzivni učinak.
      Odstupajući od odredaba članka 44. ovog Ugovora, odluke Prvostupanjskog suda kojima se uredba proglašava ništavom stupaju na snagu tek istekom roka iz članka 49. stavka 1. ovog Statuta ili, ako je u tom roku podnesena žalba , od dana njezina odbijanja, međutim, ne dovodeći pritom u pitanje pravo stranke da od Suda zatraži, u skladu s člankom 39. stavcima 2. i 3. ovog Ugovora, suspenziju učinaka uredbe koja je proglašena ništavom ili određivanje druge privremene mjere.

         Odluka Suda o žalbi

      Članak 54.
      Ako je žalba osnovana, Sud ukida odluku Prvostupanjskog suda. Može sam konačno odlučiti o sporu ako stanje postupka to dopušta ili može vratiti predmet na odlučivanje Prvostupanjskom sudu.
      U slučaju vraćanja predmeta Prvostupanjskom sudu, taj je sud vezan odlukom Suda glede pravnih pitanja.
      Ako je žalba koju je podnijela država članica ili institucija Zajednice koja se nije uključila u postupak pred Prvostupanjskim sudom, osnovana, Sud može, ako to smatra potrebnim, navesti koji se učinci ukinute odluke Prvostupanjskog suda imaju smatrati konačnim za stranke u sporu.”

   Članak 6.
   Prijašnji članci 44. i 45. Protokola o Statutu Suda Europske zajednice za ugljen i čelik postaju članak 55. odnosno 56.
   Članak 7.
   Iza članka 43. Protokola o Statutu Suda Europske ekonomske zajednice umeću se sljedeće odredbe:

      „GLAVA IV.:

         PRVOSTUPANJSKI SUD EUROPSKIH ZAJEDNICA

      Članak 44.
      Članci od 2. do 8. i članci od 13. do 16. ovog Statuta primjenjuju se na Prvostupanjski sud i njegove članove. Prisega iz članka 2. polaže se pred Sudom i odluke iz članaka 3., 4. i 6. donosi Sud nakon savjetovanja s Prvostupanjskog suda.
      Članak 45.
      Prvostupanjski sud imenuje tajnika Suda i utvrđuje pravila kojima se određuje njegov položaj. Članci 9., 10. i 13. ovog Statuta primjenjuju se na tajnika Prvostupanjskog suda mutatis mutandis.

      Predsjednik Suda EZ-a i predsjednik Prvostupanjskog suda zajedničkom suglasnošću određuju uvjete pod kojima dužnosnici i ostali službenici dodijeljeni Sudu pružaju usluge Prvostupanjskom sudu kako bi se omogućilo njegovo djelovanje. Određeni dužnosnici ili ostali službenici odgovorni su tajniku Prvostupanjskog suda koji je podređen predsjedniku Prvostupanjskog suda.
      Članak 46.
      Postupak pred Prvostupanjskim sudom uređen je glavom III. ovog Statuta, osim članka 20.
      U poslovniku se, sastavljenom u skladu s člankom 168.a stavkom 4. ovog Ugovora, u mjeri u kojoj je potrebno utvrđuju dodatne i detaljnije odredbe.
      Neovisno o članku 18. stavku 4. ovog Statuta nezavisni odvjetnik može svoje obrazložene prijedloge odluka dati u pisanom obliku.
      Članak 47.
      Ako je tužba ili neki drugi podnesak koji je namijenjen Prvostupanjskom sudu greškom podnesen tajniku Suda, on ga bez odgode upućuje tajniku Prvostupanjskog suda; jednako tako, ako je tužba ili neki drugi podnesak koji je namijenjen Sudu greškom podnesen tajniku Prvostupanjskog suda, on ga bez odgode upućuje tajniku Suda.
      Ako Prvostupanjski sud utvrdi da nije nadležan provoditi postupak i odlučivati u predmetu koji je u nadležnosti Suda, upućuje taj predmet Sudu; jednako tako, ako Sud utvrdi da neki predmet pripada u nadležnost Prvostupanjskog suda, upućuje taj predmet Prvostupanjskom sudu, koji se tada ne smije oglasiti nenadležnim.
      Ako su pred Sudom i Prvostupanjskim sudom pokrenuti postupci s istim predmetom spora, istim pitanjem tumačenja ili u kojima se ispituje valjanost istog akta, Prvostupanjski sud može nakon saslušanja stranaka suspendirati postupak koji je pred njim u tijeku dok Sud EZ ne donese presudu. Ako je riječ o tužbama radi proglašenja ništavosti istog akta, Prvostupanjski sud se može oglasiti nenadležnim kako bi o njima odlučio Sud. U postupcima iz ovog podstavka Sud može odlučiti suspendirati postupak; u tom se slučaju postupak pred Prvostupanjskim sudom nastavlja.
      Članak 48.
      Tajnik Prvostupanjskog suda dostavlja svim strankama te svim državama članicama i institucijama Zajednice, čak i ako se one nisu uključile u postupak pred Prvostupanjskim sudom, konačne odluke Prvostupanjskog suda, djelomične odluke o meritornim pitanjima te odluke o postupovnim pitanjima u vezi s prigovorima nenadležnosti ili nedopuštenosti.
      Članak 49.
      Protiv konačnih odluka Prvostupanjskog suda i protiv njegovih djelomičnih odluka o meritornim pitanjima te odluka o postupovnim pitanjima glede prigovora nenadležnosti ili nedopuštenosti može se podnijeti žalba Sudu u roku od dva mjeseca od dostave pobijene odluke.
      Takvu žalbu može podnijeti svaka stranka koja je nije uspjela sa svojim zahtjevom u cijelosti ili djelomično. Međutim, stranke koje su se uključile u postupak a koje nisu države članice i institucije Zajednice mogu podnijeti takvu žalbu samo ako se odluka Prvostupanjskog suda na njih neposredno odnosi.
      Osim u predmetima koji se odnose na sporove između Zajednice i njenih službenika, žalbu mogu podnijeti i države članice i institucije Zajednice koje se nisu uključile u postupak pred Prvostupanjskim sudom. U tom slučaju države članice i institucije imaju jednak položaj kao i države članice ili institucije koje su se uključile u postupak u prvom stupnju.
      Članak 50.
      Ako je Prvostupanjski sud odbio prijedlog za uključenje u postupak, podnositelj prijedloga može u roku od dva tjedna od dostave odluke kojom se odbija njegov prijedlog podnijeti žalbu Sudu.
      Protiv svih odluka Prvostupanjskog suda donesenih na temelju članka 185. ili članka 186. stavka 4. ovog Ugovora, stranke u postupku mogu u roku od dva mjeseca od njihove dostave podnijeti žalbu Sudu.
      Povodom žalbe iz prva dva stavka ovog članka provodi se postupak i odlučuje se u skladu s postupkom iz članka 36. ovog Statuta.
      Članak 51.
      Žalba podnesena Sudu ograničena je na pitanja prava. Može se podnijeti zbog nenadležnosti Prvostupanjskog suda, zbog povrede postupka kojom se povređuju interesi podnositelja žalbe te zbog povrede prava Zajednice od strane Prvostupanjskog suda.
      Žalba samo protiv odluke o naknadi troškova ili o njihovoj visini nije dopuštena.
      Članak 52.
      Ako se protiv odluke Prvostupanjskog suda podnese žalba, postupak se pred Sudom sastoji od pisanog i usmenog dijela. U skladu s uvjetima utvrđenim u poslovniku, Sud može, nakon saslušanja nezavisnog odvjetnika i stranaka, donijeti odluku bez provođenja usmenog postupka.
      Članak 53.
      Ne dovodeći u pitanje članak 185. i članak 186. ovog Ugovora, žalba nema suspenzivni učinak.
      Odstupajući od odredaba članka 187. ovog Ugovora, odluke Prvostupanjskog suda kojima se uredba proglašava ništavom proizvode učinke tek istekom roka iz članka 49. stavka 1. ovog Statuta ili, ako se žalba podnese u tom roku, od dana odbijanja žalbe, međutim, ne dovodeći u pitanje pravo stranke da, u skladu s člancima 185. i 186. ovog Ugovora, od Suda zatraži suspenziju učinaka uredbe koja je proglašena ništavom ili određivanje druge privremene mjere.
      Članak 54.
      Ako je žalba osnovana, Sud ukida odluku Prvostupanjskog suda. Može sam konačno odlučiti o sporu ako stanje postupka to dopušta, ili može vratiti predmet na odlučivanje Prvostupanjskom sudu.
      U slučaju vraćanja predmeta Prvostupanjskom sudu, taj je sud vezan odlukom Sudaglede pravnih pitanja.
      Ako je žalba koju je podnijela država članica ili institucija Zajednice koja se nije uključila u postupak pred Prvostupanjskim sudom osnovana, Sud EZ-a može, ako to smatra potrebnim, navesti koji se učinci ukinute odluke Prvostupanjskog suda imaju smatrati konačnim za stranke u sporu.”

   Članak 8.
   Prijašnji članci 44., 45. i 46. Protokola o Statutu Suda Europske ekonomske zajednice postaju članci 55., 56.i 57.
   Članak 9.
   Iza članka 44. Protokola o Statutu Suda Europske zajednice za atomsku energiju umeću se sljedeće odredbe:

      „GLAVA IV.:

         PRVOSTUPANJSKI SUD EUROPSKIH ZAJEDNICA

      Članak 45.
      Članci od 2. do 8. i članci od 13. do 16. ovog Statuta primjenjuju se na Prvostupanjski sud i njegove članove. Prisega iz članka 2. polaže se pred Sudom i odluke iz članaka 3., 4. i 6. donosi Sud nakon saslušanja Prvostupanjskog suda.
      Članak 46.
      Prvostupanjski sud imenuje tajnika Suda i utvrđuje pravila kojima se određuje njegov položaj. Članci 9., 10. i 13. ovog Statuta primjenjuju se na tajnika Prvostupanjskog suda mutatis mutandis.

      Predsjednik Suda EZ-a i predsjednik Prvostupanjskog suda zajedničkom suglasnošću određuju uvjete pod kojima dužnosnici i ostali službenici dodijeljeni Sudu pružaju usluge Prvostupanjskom sudu kako bi se omogućilo njegovo djelovanje. Određeni dužnosnici ili ostali službenici odgovorni su tajniku Prvostupanjskog suda koji je podređen predsjedniku Prvostupanjskog suda.
      Članak 47.
      Postupak pred Prvostupanjskim sudom uređen je glavom III. ovog Statuta, osim članaka 20. i 21.
      U poslovniku se, sastavljenom u skladu s člankom 140.a stavkom 4. Ugovora, u mjeri u kojoj je potrebno utvrđuju dodatne i detaljnije odredbe se.
      Neovisno u članku 18. stavku 4., nezavisni odvjetnik može svoje obrazložene prijedloge odluka dati u pisanom obliku.
      Članak 48.
      Ako je tužba ili neki drugi podnesak koji je namijenjen Prvostupanjskom sudu greškom podnesen tajniku Suda, on ga bez odgode upućuje tajniku Prvostupanjskog suda; jednako tako, je tužba ili neki drugi podnesak koji je namijenjen Sudu greškom podnesen tajniku Prvostupanjskog suda, on ga bez odgode upućuje tajniku Suda.
      Ako Prvostupanjski sud utvrdi da nije nadležan provoditi postupak i odlučivati u predmetu koji je u nadležnosti Suda, upućuje taj predmet Sudu; jednako tako, ako Sud EZ utvrdi da neki predmet pripada u nadležnost Prvostupanjskog suda, upućuje taj predmet Prvostupanjskom sudu, koji se tada ne smije oglasiti nenadležnim.
      Ako su pred Sudom i Prvostupanjskim sudom pokrenuti postupci s istim predmetom spora, istim pitanjem tumačenja ili u kojima se ispituje valjanost istog akta, Prvostupanjski sud može nakon saslušanja stranaka suspendirati postupak koji je pred njim u tijeku dok Sud ne donese presudu. . Ako je riječ o tužbama radi proglašenja ništavosti istog akta, Prvostupanjski sud se može oglasiti nenadležnim kako bi o njima odlučio Sud. U slučajevima iz ovog podstavka, Sud može odlučiti i suspendirati postupak; u tom slučaju se postupak pred Prvostupanjskim sudom nastavlja.
      Članak 49.
      Tajnik Prvostupanjskog suda dostavlja svim strankama te svim državama članicama i institucijama Zajednice, čak i ako se one nisu uključile u postupak pred Prvostupanjskim sudom, konačne odluke Prvostupanjskog suda, djelomične odluke o meritornim pitanjima te odluke o postupovnim pitanjima glede prigovora nenadležnosti ili nedopuštenosti.
      Članak 50.
      Protiv konačnih odluka Prvostupanjskog suda i protiv njegovih djelomičnih odluka o meritornim pitanjima te odluka o postupovnim pitanjima glede prigovora nenadležnosti ili nedopuštenosti može se podnijeti žalba Sudu u roku od dva mjeseca od dostave pobijene odluke,
      Takvu žalbu može podnijeti bilo koja stranka koja nije uspjela sa svojim zahtjevom u cijelosti ili djelomično. Međutim, stranke koje su se uključile u postupak a koje nisu države članice i institucije Zajednice mogu podnijeti takvu žalbu samo ako se odluka Prvostupanjskog suda na njih neposredno odnosi.
      Osim u predmetima koji se odnose na sporove između Zajednice i njezinih službenika, žalbu mogu podnijeti i države članice i institucije Zajednice koje se nisu uključile u postupak pred Prvostupanjskim sudom. U tom slučaju države članice i institucije imaju jednak položaj kao i države članice ili institucije koje su se uključile u postupak u prvom stupnju.
      Članak 51.
      Ako je Prvostupanjski sud odbio prijedlog za uključivanje u postupak, podnositelj prijedloga može u roku od dva tjedna od dostave odluke o odbijanju prijedloga podnijeti žalbu Sudu.
      Protiv svih odluka Prvostupanjskog suda izrečenih u skladu s člankom 157. ili 158. ili člankom 164. stavkom 3. ovog Ugovora stranke u postupku mogu u roku od dva mjeseca od njihove dostave podnijeti žalbu Sudu.
      O žalbi iz prva dva stavka ovog članka provodi se postupak i odlučuje se u skladu s postupkom iz članka 37. ovog Statuta.
      Članak 52.
      Žalba podnesena Sudu ograničena je na pitanja prava. Može se podnijeti zbog nenadležnosti Prvostupanjskog suda, zbog povrede postupka kojom se povređuju interesi podnositelja žalbe te zbog povrede prava Zajednice od strane Prvostupanjskog suda.
      Žalba samo protiv odluke o naknadi troškova ili o njihovoj visini nije dopuštena.
      Članak 53.
      Ako se protiv odluke Prvostupanjskog suda podnese žalba, postupak pred Sudom se sastoji od pisanog i usmenog dijela. U skladu s uvjetima utvrđenim u Poslovniku Sud može, nakon što sasluša nezavisnog odvjetnika i stranke, donijeti odluku bez provođenja usmenog postupka.
      Članak 54.
      Ne dovodeći u pitanje članke 157. i 158. ovog Ugovora, žalba nema suspenzivni učinak.
      Odstupajući od odredaba članka 159. ovog Ugovora, odluke Prvostupanjskog suda kojima se uredba proglašava ništavom proizvode učinke tek od isteka roka iz članka 50. stavka 1. ovog Statuta ili, ako je u tom roku podnesena žalba, od dana njezina odbijanja, međutim, ne dovodeći u pitanje pravo stranke da od Suda zatraži, u skladu s člancima 157. i 158. ovog Ugovora, suspenziju učinaka uredbe koja je proglašena ništavom ili određivanje druge privremene mjere.
      Članak 55.
      Ako je žalba osnovana, Sud ukida odluku Prvostupanjskog suda. Može sam konačno odlučiti o sporu, ako stanje postupka to dopušta, ili može vratiti predmet na odlučivanje Prvostupanjskom sudu.
      U slučaju vraćanja predmeta Prvostupanjskom sudu, taj je sud vezan odlukom Suda glede pravnih pitanja.
      Ako je žalba koju podnese država članica ili institucija Zajednice koja se nije uključila u postupak pred Prvostupanjskim sudom, osnovana, Sud EZ-a može, ako to smatra potrebnim, navesti koji se učinci ukinute odluke Prvostupanjskog suda imaju smatrati konačnim za stranke u sporu.”

   Članak 10.
   Prijašnji članci 45., 46. i 47. Protokola o Statutu Suda Europske zajednice za atomsku energiju postaju članci 56., 57. i 58.
   Članak 11.
   Prvi predsjednik Prvostupanjskog suda imenuje se na tri godine na isti način kao i njegovi članovi. Međutim, vlade država članica mogu zajedničkom suglasnošću odlučiti da se primijeni postupak utvrđen u članku 2. stavku 2.
   Prvostupanjski sud donosi svoj poslovnik bez odgode nakon osnivanja.
   Do stupanja na snagu poslovnika Prvostupanjskog suda primjenjuje se Poslovnik Suda mutatis mutandis.

   Članak 12.
   Odmah nakon prisege svih članova Prvostupanjskog suda, predsjednik Vijeća ždrijebom odabire članove Prvostupanjskog suda čiji mandati istječu na kraju prve tri godine u skladu s člankom 32.d stavkom 3. Ugovora o EZUČ-u, člankom 168.a stavkom 3. Ugovora o EEZ-u i člankom 140.a stavkom 3. Ugovora o EZAE-u.
   Članak 13.
   Ova Odluka stupa na snagu sljedećeg dana od dana objave u Službenom listu Europskih zajednica, osim članka 3. koji stupa na snagu na dan objave odluke predsjednika Suda u Službenom listu Europskih zajednica da je Prvostupanjski sud osnovan u skladu s pravom.
   Članak 14.
   Postupci iz članka 3. pokrenuti pred Sudom na dan kada taj članak stupa na snagu, ali u kojima izvješće o prethodnim pitanjima iz članka 44. stavka 1. Poslovnika Suda još nije podneseno, upućuju se Prvostupanjskom sudu.

      Sastavljeno u Luxembourgu 24. listopada 1988.

            Za Vijeće

            Predsjednik

         Th. PANGALOS

      (1)  SL C 187, 18.7.1988., str. 227.


title: 2004/881/EZ: Odluka Komisije od 29. studenoga 2004. o sklapanju Sporazuma u obliku razmjene pisama između Europske zajednice i Republike Čilea u pogledu Dodatka I. Sporazumu o trgovini alkoholnim pićima Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane, uzimajući u obzir proširenje

text:
               11/Sv. 61

               HR

               Službeni list Europske unije

               223

         32004D0881

               L 373/44

               SLUŽBENI LIST EUROPSKE UNIJE

         ODLUKA KOMISIJE
   od 29. studenoga 2004.
   o sklapanju Sporazuma u obliku razmjene pisama između Europske zajednice i Republike Čilea u pogledu Dodatka I. Sporazumu o trgovini alkoholnim pićima Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane, uzimajući u obzir proširenje
   (2004/881/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 2002/979/EZ od 18. studenoga 2002. o potpisivanju i privremenoj primjeni određenih odredaba Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane (1), a posebno njezin članak 5. stavak 2.,
   budući da:

               (1)

               Uzimajući u obzir proširenje, nužno je izmijeniti Dodatak I. odjeljak A Sporazuma o trgovini alkoholnim i aromatiziranim pićima Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane, s namjerom zaštite novih uvjeta za alkoholna pića novih država članica s početkom valjanosti od 1. svibnja 2004.

               (2)

               Stoga su Zajednica i Republika Čile, u skladu s člankom 16. stavkom 2. gore navedenoga Sporazuma, sklopile sporazum u obliku razmjene pisama kako bi se izmijenio njegov Dodatak I. odjeljak A. Stoga bi trebalo odobriti razmjenu pisama.

               (3)

               Mjere određene ovom Odlukom u skladu su s mišljenjem Odbora za primjenu za alkoholna pića,

         ODLUČILA JE:
   Članak 1.
   Ovime se, u ime Zajednice, odobrava Sporazum u obliku razmjene pisama između Europske zajednice i Republike Čilea o izmjeni Dodatka I. odjeljka A Sporazumu o trgovini alkoholnim i aromatiziranim pićima Sporazuma o pridruživanju između Europske zajednice i njezinih država članica, s jedne strane, i Republike Čile, s druge strane.
   Tekst Sporazuma priložen je ovoj Odluci.
   Članak 2.
   Ovime se ovlašćuje povjerenik za poljoprivredu za potpisivanje razmjene pisama koja obvezuje Zajednicu.

      Sastavljeno u Bruxellesu 29. studenoga 2004.

            Za Komisiju

         Mariann FISCHER BOEL

            Članica Komisije

      (1)  SL L 352, 30.12.2002., str. 1.


title: 2002/245/EZ: Odluka Vijeća od 28. veljače 2002. o sklapanju sporazuma o suradnji i carinskoj uniji između Europske ekonomske zajednice i Republike San Marino i o Protokolu navedenom sporazumu sastavljenom po proširenju koje je stupilo na snagu 1. siječnja 1995.

text:
               02/Sv. 017

               HR

               Službeni list Europske unije

               109

         32002D0245

               L 084/41

               SLUŽBENI LIST EUROPSKE UNIJE

               28.02.2002.

      ODLUKA VIJEĆA

   od 28. veljače 2002.
   o sklapanju sporazuma o suradnji i carinskoj uniji između Europske ekonomske zajednice i Republike San Marino i o Protokolu navedenom sporazumu sastavljenom po proširenju koje je stupilo na snagu 1. siječnja 1995.
   (2002/245/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 133. i 308., u vezi s drugom rečenicom članka 300. stavka 2. i člankom 300. stavkom 3. podstavkom 1.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da:

               (1)

               Sporazum o suradnji i carinskoj uniji između Europske ekonomske zajednice i Republike San Marino, dalje u tekstu „Sporazum”, potpisan je u Bruxellesu 16. prosinca 1991. te ga je ratificiralo 12 država članica koje su tada bile njegove potpisnice.

               (2)

               Sklopljen je Privremeni sporazum o trgovinskoj i carinskoj uniji između Europske ekonomske zajednice i Republike San Marino, do stupanja Sporazuma na snagu (3).

               (3)

               Austrija, Finska i Švedska pridružile su se Europskoj uniji te su obvezne, u skladu s Ugovorom o pristupanju, pristupiti Sporazumu.

               (4)

               Radi njihovog pridruživanja nisu potrebne druge izmjene Sporazuma, osim pripremanja vjerodostojnih tekstova na finskom i švedskom jeziku.

               (5)

               S obzirom na navedeno, uzimajući u obzir posebnu situaciju San Marina i s ciljem jačanja vanjskih gospodarskih odnosa Zajednice, Sporazum bi trebao stupiti na snagu u dijelu u kojem se odnosi na Zajednicu i 12 država članica potpisnica.

               (6)

               Vijeće, djelujući u ime Zajednice, istodobno treba odobriti Protokol Sporazuma koji je uslijedio nakon pridruživanja Republike Austrije, Republike Finske i Kraljevine Švedske Europskoj uniji (dalje u tekstu „Protokol”).

               (7)

               U slučaju Austrije, Finske i Švedske, Sporazum i Protokol istom te, u pogledu ostalih 12 država članica, Protokol će stupiti na snagu nakon davanja obavijesti da su dovršeni mjerodavni postupci,

         ODLUČILO JE:
   Članak 1.
   Ovim se u ime Zajednice odobrava Sporazum o suradnji i carinskoj uniji sklopljen između Europske ekonomske zajednice i Republike San Marino, potpisan u Bruxellesu 16. prosinca 1991., uključujući deklaracije koje čine njegov sastavni dio.
   Tekstovi Sporazuma i deklaracije priloženi su ovoj Odluci.
   Predsjednik Vijeća u ime Zajednice daje obavijest iz članka 30. Sporazuma.
   Članak 2.
   Ovim se u ime Zajednice odobrava Protokol Sporazuma o suradnji i carinskoj uniji između Europske ekonomske zajednice i Republike San Marino koji je nastao nakon pristupanja Republike Austrije, Republike Finske i Kraljevine Švedske Europskoj uniji.
   Tekst Protokola priložen je ovoj Odluci.
   Predsjednik Vijeća u ime Zajednice daje obavijest iz članka 3. Protokola.

      Sastavljeno u Bruxellesu 28. veljače 2002.

            Za Vijeće

            Predsjednik

         A. ACEBES PANIAGUA

      (1)  SL C 302, 22.11.1991., str. 10. i SL C 124, 21.4.1997., str. 1.

      (2)  SL C 241, 21.9.1992., str. 169. i SL C 328, 26.10.1998., str. 218.

      (3)  SL L 359, 9.12.1992., str. 13.


title: 80/686/EEZ: Odluka Komisije od 25. lipnja 1980. o osnivanju Savjetodavnog odbora za nadzor i smanjenje onečišćenja izazvanog ispuštanjem ugljikovodika u more

text:
               15/Sv. 007

               HR

               Službeni list Europske unije

               16

         31980D0686

               L 188/11

               SLUŽBENI LIST EUROPSKE UNIJE

               25.06.1980.

      ODLUKA KOMISIJE

   od 25. lipnja 1980.
   o osnivanju Savjetodavnog odbora za nadzor i smanjenje onečišćenja izazvanog ispuštanjem ugljikovodika u more
   (80/686/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   budući da je na svojim sastancima održanima u Kopenhagenu 7. i 8. travnja 1978., u Bremenu 6. i 7. srpnja 1978. i u Luxembourgu 27. i 28. travnja 1980. Europsko vijeće zauzelo stajalište da bi sprečavanje i borba protiv onečišćenja mora, posebno ugljikovodicima, trebali biti jedan od glavnih ciljeva djelovanja Zajednice;
   budući da je program djelovanja Europskih zajednica za okoliš iz 1973 (1). dopunjen programom iz 1977 (2). naglašavao da je za zapadnu Europu od iznimne važnosti da se poduzimaju djelotvorne mjere protiv opasnosti svojstvenih prevoženju ugljikovodika, uključujući prijetnju od ozbiljnog onečišćenja obale kao rezultat nesreća na otvorenom moru, te je navedeno da je zaštita morske vode primarna zadaća kako bi se osiguralo održanje ekološke ravnoteže;
   budući da je Vijeće 26. lipnja 1978. donijelo rezoluciju kojom se uspostavlja program djelovanja Europskih zajednica za nadzor i smanjenje onečišćenja izazvanog ispuštanjem ugljikovodika u more (3);
   budući da Komisija mora zatražiti savjet od visokokvalificiranih stručnjaka u zemljama članicama o onečišćenju izazvanom ispuštanjem ugljikovodika u more;
   budući da Zajednica također mora imati forum na kojem se mogu sastajati stručnjaci u svrhu prikupljanja postojećih informacija i iskustava stečenih u državama članicama, čime se olakšava koordinacija mjera koje se poduzimaju ili planiraju na nacionalnoj ili međunarodnoj razini ili na razini Zajednice,
   ODLUČILA JE:
   Članak 1.
   Komisija ovime osniva Savjetodavni odbor za nadzor i smanjenje onečišćenja izazvanog ispuštanjem ugljikovodika u more, dalje u tekstu „Odbor”.
   Članak 2.
   Nadležnost Odbora je sljedeća:

               1.

               savjetovanje Komisije na njezin zahtjev ili na vlastitu inicijativu o svim problemima koji se odnose na provedbu mjera Zajednice za nadzor i smanjenje onečišćenja izazvanog ispuštanjem ugljikovodika u more;

               2.

               omogućavanje prikupljanja postojećih informacija i iskustava stečenih u državama članicama o načinima nadzora i smanjenja onečišćenja izazvanog ispuštanjem ugljikovodika u more, olakšavajući tako koordinaciju mjera koje se poduzimaju ili planiraju na nacionalnoj ili međunarodnoj razini ili na razini Zajednice.

         Članak 3.
   1.   Odbor se sastoji od vladinih stručnjaka sa stručnim znanjem u područjima iz članka 2. (po tri predstavnika iz svake države članice).
   2.   Članove Odbora bira Komisija na temelju prijedloga država članica.
   3.   Na sastancima Odbora sudjeluju predstavnici odgovarajućih tijela Komisije.
   Članak 4.
   Svaki član Odbora ima imenovanog zamjenika. Ne dovodeći u pitanje članak 9., zamjenik sudjeluje na sastancima Odbora i u radu Odbora samo ako je dotični član Odbora u tome spriječen.
   Članak 5.
   Komisija objavljuje popis članova u Službenom listu Europskih zajednica kao informaciju.
   Članak 6.
   Odborom predsjeda predstavnik Komisije.
   Članak 7.
   Odbor među svojim članovima bira šest potpredsjednika.
   On uspostavlja ured koji se sastoji od predsjednika i potpredsjednikâ.
   Članak 8.
   Tijela Komisije osiguravaju tajništvo Odbora i ureda.
   Članak 9.
   Predsjednik može pozvati bilo koju osobu sa stručnim znanjem iz područja koje je na dnevnom redu da sudjeluje u radu Odbora.
   Stručnjaci mogu sudjelovati samo u raspravama o područjima u vezi s kojima su pozvani da sudjeluju.
   Članak 10.
   Odbor sastavlja svoj poslovnik.
   Članak 11.
   Ne dovodeći u pitanje članak 214. Ugovora, od članova Odbora zahtijeva se da ne otkrivaju nikakve informacije koje su stekli tijekom rada u Odboru ili u uredu ako ih Komisija obavijesti da je zatraženo mišljenje ili postavljeno pitanje povezano s povjerljivim predmetom.
   U takvim slučajevima na sastancima sudjeluju samo članovi Odbora i predstavnici Komisije.
   Članak 12.
   Ova Odluka stupa na snagu 25. lipnja 1980.

      Sastavljeno u Bruxellesu 25. lipnja 1980.

            Za Komisiju

         Lorenzo NATALI

            Potpredsjednik

      (1)  SL C 112, 20.12.1973., str. 1.

      (2)  SL C 139, 13.6.1977., str. 1.

      (3)  SL C 162, 8.7.1978., str. 1.


title: 81/121/EEZ: Odluka Vijeća od 03. ožujka 1981. o odobravanju dnevnica i naknadi putnih troškova članovima Gospodarskog i socijalnog odbora, njihovim zamjenicima te stručnjacima

text:
               01/Sv. 005

               HR

               Službeni list Europske unije

               3

         31981D0121

               L 067/29

               SLUŽBENI LIST EUROPSKE UNIJE

               03.03.1981.

      ODLUKA VIJEĆA

   od 03. ožujka 1981.
   o odobravanju dnevnica i naknadi putnih troškova članovima Gospodarskog i socijalnog odbora, njihovim zamjenicima te stručnjacima
   (81/121/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o uspostavljanju jedinstvenog Vijeća i jedinstvene Komisije Europskih zajednica, a posebno njegov članak 6.,
   budući da treba utvrdi postupke za odobravanje dnevnica i nadoknade putnih troškova članova Gospodarskog i socijalnog odbora, njihovih zamjenika i stručnjaka, u smislu Poslovnika Gospodarskog i socijalnog odbora od 13. lipnja 1974. (1), kako je izmijenjen 22. srpnja 1980., (2)

   ODLUČILO JE:
   Članak 1.
   Članovi Gospodarskog i socijalnog odbora, njihovi zamjenici i stručnjaci imaju pravo na dnevnice za dane provedene na sastancima ili putovanjima i na naknadu putnih troškova u skladu s niže navedenim odredbama.
   Članak 2.
   Dnevnica za dan sastanka iznosi:

               —

               3 300 BEF za članove,

               —

               2 475 BEF za zamjenike i stručnjake.

         Članak 3.
   1.   Vrijeme koje se uzima u obzir za nadoknadu dana putovanja utvrđuje se paušalno za povratna putovanja u skladu sa sljedećim izračunom:

               —

               tri četvrtine dana za udaljenost od preko 100 kilometara do najviše 200 kilometara,

               —

               jedan dan za udaljenost od preko 200 kilometara do najviše 500 kilometara,

               —

               dan i pol za udaljenost od preko 500 kilometara do najviše 1 000 kilometara,

               —

               dva dana za udaljenost od preko 1 000 kilometara.

         2.   Međutim, vrijeme provedeno na putovanju i dalje se isplaćuje prema financijskom pravilniku Gospodarskog i socijalnog odbora, koji je na snazi od 1. ožujka 1981. sve dok način izračuna iz stavka 1. omogućuje dostizanje iste razine naknade.
   Članak 4.
   1.   Putni troškovi se nadoknađuju u skladu s financijskim pravilnikom Gospodarskog i socijalnog odbora, koji je na snazi od 1. ožujka 1981., što podrazumijeva da se zamjenici tretiraju jednako kao članovi i stručnjaci.
   2.   Međutim, troškovi zračnog prijevoza članova, zamjenika i stručnjaka nadoknađuju se na temelju putovanja u turističkom razredu, osim u slučaju službenih putovanja predsjednika i potpredsjednika, koji imaju pravo na naknadu avionske karte prvog razreda.
   Članak 5.
   Ova Odluka proizvodi pravne učinke 1. ožujka1981.

      Sastavljeno u Bruxellesu 3. ožujka 1981.

            Za Vijeće

            Predsjednik

         G.M.V. van AARDENNE

      (1)  SL L 228, 19.8.1974., str 1.

      (2)  SL L 366, 31.12.1980., str 30.


title: 2012/145/EU: Odluka Vijeća od 28. veljače 2012. o zaključivanju Protokola dogovorenog između Europske unije i Republike Gvineje Bisau o mogućnostima ribolova i financijskom doprinosu predviđenih Sporazumom o partnerstvu u području ribarstva između tih dviju ugovornih stranaka koji je trenutačno na snazi

text:
               04/Sv. 7

               HR

               Službeni list Europske unije

               326

         32012D0145

               L 072/1

               SLUŽBENI LIST EUROPSKE UNIJE

         ODLUKA VIJEĆA
   od 28. veljače 2012.
   o zaključivanju Protokola dogovorenog između Europske unije i Republike Gvineje Bisau o mogućnostima ribolova i financijskom doprinosu predviđenih Sporazumom o partnerstvu u području ribarstva između tih dviju ugovornih stranaka koji je trenutačno na snazi
   (2012/145/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 6. točkom a,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Vijeće je 17. ožujka 2008. usvojilo Uredbu (EZ) br. 241/2008 o sklapanju Sporazuma o partnerstvu u području ribarstva između Europske zajednice i Republike Gvineje Bisau (1).

               (2)

               Unija je s Republikom Gvinejom Bisau dogovorila novi protokol kojim se plovilima Europske unije dopuštaju mogućnosti ribolova u vodama pod suverenitetom i u nadležnosti Gvineje Bisau vezano uz ribolov (dalje u tekstu: „Protokol”).

               (3)

               Protokol je parafiran, po završetku pregovora, 15. lipnja 2011.

               (4)

               Protokol je potpisan u skladu s Odlukom Vijeća 2011/885/EU (2) te se privremeno primjenjuje od 16. lipnja 2011.

               (5)

               Protokol bi trebalo zaključiti,

         DONIJELO JE OVU ODLUKU:
   Članak 1.
   Ovime se odobrava, u ime Europske unije, Protokol dogovoren između Europske unije i Republike Gvineje Bisau o mogućnostima ribolova i financijskom doprinosu predviđenim Sporazumom o partnerstvu u području između tih dviju ugovornih stranaka koji je trenutačno na snazi (dalje u tekstu: „Protokol”) (3).
   Članak 2.
   Predsjednik Vijeća u ime Unije izdaje obavijest predviđenu člankom 14. Protokola s ciljem izražavanja suglasnosti Unije o obvezujućoj snazi Protokola (4).
   Članak 3.
   Ova Odluka proizvodi učinke na dan objave u Službenom listu Europske unije.

      Sastavljeno u Bruxellesu 28. veljače 2012.

            Za Vijeće

            Predsjednik

         N. WAMMEN

      (1)  SL L 75, 18.3.2008., str. 49.

      (2)  SL L 344, 28.12.2011., str. 1.

      (3)  Protokol je objavljen u SL L 344, 28.12.2011., str. 1., skupa s Odlukom o potpisivanju.

      (4)  Dan stupanja na snagu Konvencije objavit će Glavno tajništvo Vijeća u Službenom listu Europske unije.


title: 2011/476/EU: Odluka Komisije od 27. srpnja 2011. o sigurnosnim zahtjevima koje moraju ispuniti europske norme za opremu za vježbanje sukladno Direktivi 2001/95/EZ Europskog parlamenta i Vijeća  Tekst značajan za EGP

text:
               15/Sv. 23

               HR

               Službeni list Europske unije

               245

         32011D0476

               L 196/16

               SLUŽBENI LIST EUROPSKE UNIJE

         ODLUKA KOMISIJE
   od 27. srpnja 2011.
   o sigurnosnim zahtjevima koje moraju ispuniti europske norme za opremu za vježbanje sukladno Direktivi 2001/95/EZ Europskog parlamenta i Vijeća
   (Tekst značajan za EGP)
   (2011/476/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 1. točku (a),
   budući da:

               (1)

               Direktiva 2001/95/EZ propisuje da europske norme donose europska normirna tijela. Te norme trebaju osigurati da proizvodi ispunjavaju opći sigurnosni zahtjev iz Direktive.

               (2)

               Sukladno Direktivi 2001/95/EZ pretpostavlja se da je proizvod siguran kada ispunjava neobavezne nacionalne norme kojima su preuzete europske norme, čije je referentne oznake objavila Komisija u Službenom listu Europske unije.

               (3)

               U članku 4. Direktive 2001/95/EZ uređeni su postupci za izradu europskih normi. Prema tom postupku Komisija treba utvrditi posebne sigurnosne zahtjeve koje europske norme moraju ispuniti i potom, na temelju tih zahtjeva, dati mandat europskim normirnim tijelima za izradu tih normi.

               (4)

               Komisija treba objaviti referentne oznake tih europskih normi u Službenom listu Europske unije.

               (5)

               Prema članku 4. stavku 2. drugom podstavku Direktive 2001/95/EZ referentne oznake tih europskih normi, koje su europska normirna tijela donijela prije stupanja na snagu te Direktive, mogu se objaviti u Službenom listu Europske unije, čak i bez mandata Komisije, ako su spomenute norme usklađene s općim sigurnosnim zahtjevom iz te Direktive.

               (6)

               Na temelju Odluke 2006/514/EZ (2) Komisija je objavila referentne oznake devet europskih normi o sigurnosti opreme za vježbanje u Službenom listu Europske unije.

               (7)

               Devet europskih normi o sigurnosti predmetne opreme iz Odluke 2006/514/EZ nisu podržane mandatom Komisije donesenim u skladu s člankom 4. stavkom 1.

               (8)

               Tri navedene norme, EN 957-4:1996, EN 957-5:1996, i EN 957-6:2001, zamijenjene su novim verzijama, EN 957-4 + A1:2010, EN 957-5:2009, i EN 957-6:2010. Te su nove verzije donesene nakon stupanja na snagu Direktive 2001/95/EZ i njihove se referentne oznake stoga ne mogu objaviti u Službenom listu Europske unije bez mandata Komisije kojim se utvrđuju posebni sigurnosni zahtjevi.

               (9)

               Radi procjene usklađenosti novih verzija i eventualnih naknadnih verzija europskih normi za opremu za vježbanje s općim sigurnosnim zahtjevom iz Direktive 2001/95/EZ, potrebno je ponovno provesti postupak iz članka 4. Direktive.

               (10)

               Komisija, stoga, treba utvrditi posebne sigurnosne zahtjeve za opremu za vježbanje kako bi europska normirna tijela ovlastila za izradu pripadajućih europskih normi na temelju tih zahtjeva.

               (11)

               Kada relevantne norme budu dostupne i pod uvjetom da Komisija odluči objaviti njihove referentne referentne oznake u Službenom listu Europske unije, prema postupku iz članka 4. stavka 2. Direktive 2001/95/EZ, pretpostavlja se da oprema za vježbanje koja je sukladna s tim normama, ispunjava opće sigurnosne zahtjeve iz Direktive 2001/95/EZ s obzirom na sigurnosne zahtjeve obuhvaćene tim normama.

               (12)

               Mjere predviđene ovom Odlukom u skladu su s mišljenjem Odbora osnovanog u skladu s člankom 15. Direktive 2001/95/EZ,

         DONIJELA JE OVU ODLUKU:
   Članak 1.
   Za potrebe ove Odluke „oprema za vježbanje” znači proizvod s motornim pogonom ili bez njega, koji se koristi za vježbanje, trening, dijagnostiku ili rehabilitaciju, uključuje pokrete koji se ponavljaju i ostaje nepokretan tijekom uporabe. Ta oprema stoji na podu ili je pričvršćena na strop, zid ili druge nepokretne strukture.
   Članak 2.
   Posebni sigurnosni zahtjevi za proizvode iz članka 1., koje trebaju ispuniti europske norme sukladno članku 4. Direktive 2001/95/EZ, navedeni su u Prilogu ovoj Odluci.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 27. srpnja 2011.

            Za Komisiju

            Predsjednik

         José Manuel BARROSO

      (1)  SL L 11, 15.1.2002., str. 4.

      (2)  SL L 200, 22.7.2006., str. 35.
   PRILOG

      POSEBNI SIGURNOSNI ZAHTJEVI ZA OPREMU ZA VJEŽBANJE

      Dio I.

      Proizvod i definicija proizvoda

   Oprema za vježbanje obuhvaćena ovim mandatom koristi se za vježbanje, trening, dijagnostiku ili rehabilitaciju i uključuju pokrete koji se ponavljaju. Oprema se ne pokreće tijekom uporabe. Oprema stoji na podu ili je pričvršćena za strop, zid ili druge nepokretne strukture.
   Ova oprema se obično koristi u fitnes centrima, sportskim i zdravstvenim klubovima, rehabilitacijskim centrima ili vlastitom domu. Područje u kojem se koriste sprave predstavlja „područje za vježbanje”, a pristup tom području može se ograničiti na korisnike i stručno osoblje (trenere, medicinsko osoblje).
   Oprema s motornim pogonom uključena je u područje primjene ovih zahtjeva s obzirom na rizike koji nisu uređeni Direktivom o strojevima (Direktiva 2006/42/EZ Europskog parlamenta i Vijeća (1)).
   Za određene posebne sprave za vježbanje dodatni sigurnosni zahtjevi dopunjuju opće zahtjeve.
   Ako je predviđena uporaba opreme za vježbanje, također, uključena u Direktivu Vijeća 93/42/EEZ od 14. lipnja 1993. o medicinskim uređajima (2), potrebno je ispuniti dodatne važeće zahtjeve.
   Oprema za vježbanje obuhvaćena ovima mandatom razvrstava se prema točnosti i uporabi s obzirom na njenu namjenu.

      Razredi točnosti

   Razred A: visoka točnost
   Razred B: srednja točnost
   Razred C: minimalna točnost

      Razredi uporabe

   Razred S (centri): stručna i/ili komercijalna uporaba;
   Razred H (vlastiti dom): kućna uporaba;
   Razred I: stručna i/ili komercijalna uporaba uključujući uporabu od strane osoba s posebnim potrebama (osobe s poteškoćama s vidom, sluhom, fizičkim invaliditetom ili poteškoćama u učenju).

      Dio II.

   A.   Opći sigurnosni zahtjevi
   Proizvodi moraju ispuniti opći sigurnosni zahtjev iz Direktive 2001/95/EZ i biti „sigurni” u smislu članka 2. točke (b) Direktive. Posebno, proizvod mora biti siguran u uobičajenim i predviđenim uvjetima uporabe (uključujući primjerice skladištenje, prijevoz do skladišta, instalaciju, rastavljanje i održavanje) tijekom cijelog vijeka trajanja proizvoda. Oprema, također, treba biti sigurna za profesionalne korisnike (primjerice trenere, učitelje).
   Pri uobičajenim, razumnim i predviđenim uvjetima uporabe opreme za vježbanje rizik od ozljeda ili štete za zdravlje i sigurnost mora biti sveden na najmanju moguću mjeru. Svi dijelovi dostupni korisniku ili trećoj osobi tijekom uobičajene ili predviđene uporabe ne smiju uzrokovati fizičke ozljede niti imati negativni učinak na zdravlje korisnika.
   Korisnici moraju biti upoznati s rizicima i mogućim opasnostima te načinima njihova sprečavanja.
   Iako oprema za vježbanje nije namijenjena djeci, ti su proizvodi sve popularniji za kućnu uporabu te su, stoga, lako dostupni djeci. Nezgode s kućnim spravama za vježbanje koje uključuju djecu mogu dovesti do ozbiljnih ozljeda (uglavnom prstiju i nožnih prstiju), opekotina, razderotina i gušenja. Ako se takvi rizici ne mogu dostatno smanjiti u fazi oblikovanja ili zaštitnim mjerama, roditelji ili skrbnici trebaju biti obaviješteni o preostalim rizicima uporabe proizvoda.
   B.   Posebni sigurnosni zahtjevi
   Kod primjene općeg sigurnosnog zahtjeva iz Direktive 2001/95/EZ uzimaju se u obzir najmanje sljedeće stavke:

               (a)

               stabilnost samostojećih sprava;

               (b)

               oštri rubovi i brusovi;

               (c)

               završeci cijevi;

               (d)

               točke stiskanja, rezanja, rotacije i izmjeničnog kretanja na dostupnom području;

               (e)

               utezi;

               (f)

               pristup i udaljavanje od sprava;

               (g)

               mehanizmi za podešavanje i zaključavanje;

               (h)

               užad, remenje i lanci;

               (i)

               čelična užad i remenice;

               (j)

               vodilice za užad i remenje;

               (k)

               točke zatezanja;

               (l)

               pozicije prihvata;

               (m)

               ugrađene ručke;

               (n)

               namještene ručke;

               (o)

               rotirajuće ručke;

               (p)

               električna sigurnost;

               (q)

               čuvanje i održavanje;

               (r)

               upute za sastavljanje;

               (s)

               opće upute za uporabu;

               (t)

               opći biomehanički zahtjevi;

               (u)

               označavanje;

               (v)

               upozorenja, posebno u vezi s rizicima za djecu;

               (w)

               jedinica za blokiranje, posebno za djecu, isključivanjem struje.

         Pri primjeni općeg sigurnosnog zahtjeva iz Direktive 2001/95/EZ uzimaju se u obzir najmanje sljedeća ispitivanja:

               (a)

               provjera dimenzija;

               (b)

               vizualni pregled;

               (c)

               pregled dodirom;

               (d)

               funkcionalna ispitivanja;

               (e)

               potvrda proizvođača;

               (f)

               ispitivanje točaka zatezanja;

               (g)

               ispitni uvjeti;

               (h)

               ispitivanje stabilnosti;

               (i)

               određivanje prekidnog opterećenja užadi, remenja i lanaca;

               (j)

               ispitivanje zamašnjaka;

               (k)

               određivanje sile uklanjanja namještenih ručki;

               (l)

               ispitivanje pristupa/udaljavanja;

               (m)

               ispitivanje izdržljivosti pod opterećenjem;

               (n)

               ispitivanje djelovanja nadzora srčanog ritma;

               (o)

               ispitivanje točnosti električnog učitavanja;

               (p)

               ocjena uputa i upozorenja;

               (q)

               izvješće o ispitivanjima.

      (1)  SL L 157, 9.6.2006., str. 24.

      (2)  SL L 169, 12.7.1993., str. 1.


title: Odluka Vijeća (EU) 2016/2136 od 21. studenog 2016. o potpisivanju, u ime Europske unije, Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda

text:
               7.12.2016

               HR

               Službeni list Europske unije

               L 332/1

         ODLUKA VIJEĆA (EU) 2016/2136
   od 21. studenog 2016.
   o potpisivanju, u ime Europske unije, Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 18. lipnja 2007. ovlastilo Komisiju za otvaranje pregovora s Islandom s ciljem potpisivanja sporazuma o zaštiti oznaka zemljopisnog podrijetla poljoprivrednih i prehrambenih proizvoda („Sporazum”). Pregovori su uspješno zaključeni parafiranjem Sporazuma.

               (2)

               Stranke su suglasne promicati među sobom skladan razvoj oznaka zemljopisnog podrijetla kako su definirane u članku 22. stavku 1. Sporazuma o trgovinskim aspektima prava intelektualnog vlasništva (TRIPS) (1) i poticati trgovinu poljoprivrednim i prehrambenim proizvodima s oznakama zemljopisnog podrijetla koji potječu s područjâ stranaka.

               (3)

               Stoga bi Sporazum trebalo potpisati u ime Unije, podložno njegovu kasnijem sklapanju,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Sporazuma između Europske unije i Islanda o zaštiti oznaka zemljopisnog podrijetla poljoprivrednih i prehrambenih proizvoda, podložno sklapanju navedenog Sporazuma (2).
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

   Članak 3.
   Ova Odluka stupa na snagu na dan donošenja.

      Sastavljeno u Bruxellesu 21. studenog 2016.

            Za Vijeće

            Predsjednik

         P. PLAVČAN

      (1)  Prilog 1C Ugovoru iz Marakeša o osnivanju Svjetske trgovinske organizacije koji je potpisan 15. travnja 1994. u Marakešu u Maroku.

      (2)  Tekst Sporazuma objavit će se u Službenom listu zajedno s odlukom o njegovu sklapanju.